แนวโน้มหุ้นแกว่งแคบ-อิงบวก
นักวิเคราะห์ฯคาดตลาดหุ้นไทยเช้านี้แกว่งแคบ แต่ยังให้น้ำหนักไปทางบวก
3 ต.ค. 2555

นักวิเคราะห์ฯคาดตลาดหุ้นไทยเช้านี้แกว่งแคบ แต่ยังให้น้ำหนักไปทางบวก
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยทิสโก้ กล่าวว่า ตลาดหุ้นไทยเช้านี้คงจะแกว่งแคบ แต่ให้น้ำหนักไปทางบวก เนื่องจาก Fund Flow ยังไหลเข้าอยู่ แต่ระหว่างเทรดก็อาจจะต้องเจอแรงขายทำกำไรออกมาบ้าง ส่วนตลาดหุ้นอื่นในภูมิภาคเอเชียเช้านี้ส่วนใหญ่ยังอยู่ในแดนบวกเล็กน้อย แต่ก็มีตลาดจีน และตลาดเกาหลีใต้ได้ปิดทำการในวันนี้ 
อย่างไรก็ดี ตลาดฯเริ่มกลับมากังวลเกี่ยวกับปัญหาหนี้ในยุโรป หลังจากที่นายกฯสเปนออกมาบอกว่าจะยังไม่มีความจำเป็นที่จะต้องเข้าแผนช่วยเหลือทางการเงิน ซึ่งเดือนนี้สเปนจะครบกำหนดไถ่ถอนพันธบัตรประมาณ 3.5 หมื่นล้านยูโร
นอกจากนี้ วันนี้ควรจะต้องติดตามตัวเลข ISM ภาคบริการเดือนก.ย.ของสหรัฐฯ, ตัวเลข PMI ภาคบริการเดือนก.ย.ของยุโรป, ตัวเลขการจ้างงานภาคเอกชนเดือนก.ย.ของสหรัฐฯ พร้อมให้แนวรับ 1,300 จุด แนวต้าน 1,310 จุด